กระทรวงแรงงาน ห่วงแรงงานต่างด้าวทะลัก หารือหน่วยเกี่ยวข้องร่วมเร่งแก้ปัญหา
นายบุญชอบ สุทธมนัสวงษ์ ปลัดกระทรวงแรงงาน ประชุมชี้แจงประเด็นการแก้ไขปัญหาสถานการณ์ด้านแรงงานพร้อมมาตรการช่วยเหลือเยียวยาแก่ผู้ใช้แรงงาน ซึ่งได้รับผลกระทบจากสถานการณ์การแพร่ระบาดของโรคโควิด-19 ในกลุ่มแรงงานก่อสร้างและแรงงานข้ามชาติ เพื่อรับฟังความคิดเห็นจากตัวแทนผู้ประกอบการภาคเอกชน องค์กรพัฒนาเอกชน (NGOs) รวมทั้งชมรมผู้ประกอบการที่มีการใช้แรงงานต่างด้าวปลัดกระทรวงแรงงาน เน้นย้ำถึงแนวทางการบริหารจัดการ การทำงานของคนต่างด้าว ตามมติคณะรัฐมนตรีเมื่อวันที่ 28 กันยายน 2564 ซึ่งขณะนี้กระทรวงมหาดไทยได้ออกประกาศกระทรวงมหาดไทย เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ ภายใต้สถานการณ์การแพร่ระบาดของโรคโควิด-19 เมื่อวันที่ 5 พฤศจิกายน 2564 และมีผลตั้งแต่วันที่ 1 พฤศจิกายน 2564 เป็นต้นไป ทำให้แรงงานต่างด้าวที่อยู่ในประเทศไทยแบบผิดกฎหมายได้ขึ้นทะเบียนให้ถูกต้อง หลักสำคัญเพื่อแก้ไขปัญหาขาดแคลนแรงงาน เมื่อแรงงานข้ามชาติเข้าระบบการทำงานถูกต้องก็ได้รับความคุ้มครองและได้รับการฉีดวัคซีน ส่วนการนำแรงงานเข้ามาเพิ่มเติมตาม MOU นั้น กระทรวงแรงงาน โดยกรมการจัดหางาน จะมีการประชุมหารือกับหน่วยงานที่เกี่ยวข้องในวันที่ 11 พฤศจิกายนนี้ อาทิ กระทรวงการต่างประเทศ กระทรวงมหาดไทย เพื่อแก้ไขปัญหาขาดแคลนแรงงานตามความต้องการของผู้ประกอบการปลัดกระทรวงแรงงาน ยังกล่าวด้วยว่า รัฐบาลและกระทรวงแรงงานเข้าใจความต้องการแรงงานของผู้ประกอบการ โดยเฉพาะปัญหาขาดแคลนแรงงานในภาคการผลิตและก่อสร้างรองรับนโยบายการเปิดประเทศ ซึ่งกระทรวงแรงงานไม่ได้นิ่งนอนใจ รัฐมนตรีว่าการกระทรวงแรงงาน (นายสุชาติ ชมกลิ่น) ทำงานเชิงรุกและเตรียมการขั้นตอนต่างๆ ไว้แล้ว เพื่อช่วยเหลือนายจ้าง ผู้ประกอบการ ผู้ใช้แรงงานให้เป็นไปตามขั้นตอนที่ถูกต้อง ในส่วนการทะลักเข้ามาของแรงงานต่างด้าวผิดกฎหมายตามแนวชายแดน กระทรวงแรงงานได้บูรณาการแก้ไขปัญหาร่วมกับกระทรวงมหาดไทยและฝ่ายความมั่นคง เพื่อเข้มงวดกวดขันในการขยายผลจับกุมขบวนการนำพาแรงงานต่างด้าวหลบหนีเข้าเมืองต่อไป